Οι **εσωκομματικές εκλογές του Συνασπισμού Ριζοσπαστικής Αριστεράς - Προοδευτική Συμμαχία** θα πραγματοποιηθούν στις 10 Σεπτεμβρίου 2023 (και στις 16 Σεπτεμβρίου εφόσον απαιτηθεί δεύτερος γύρος), με σκοπό την ανάδειξη του διαδόχου του Αλέξη Τσίπρα στην προεδρία του κόμματος.

Ο Αλέξης Τσίπρας τέσσερις ημέρες μετά τις εκλογές του Ιουνίου, στις οποίες ο ΣΥ.ΡΙΖ.Α. - Π.Σ. έλαβε το χαμηλότερο ποσοστό από τις εκλογές του Μαΐου 2012, ανακοίνωσε την παραίτησή του από την ηγεσία του κόμματος, δηλώνοντας ότι το κόμμα χρειάζεται «βαθιά ανανέωση και επανίδρυση».

Μετά την παραίτηση του Τσίπρα, ο Σωκράτης Φάμελλος, κατόπιν ψηφοφορίας της κοινοβουλευτικής ομάδας του ΣΥ.ΡΙΖ.Α. - Π.Σ. αναδείχθηκε πρόεδρος της Κ.Ο. μέχρι την ανάδειξη νέου προέδρου του κόμματος.

Στις 12 Ιουλίου η Έφη Αχτσιόγλου ανακοίνωσε την υποψηφιότητά της για την προεδρία δηλώνοντας ότι το δίλημμα «Κέντρο ή Αριστερά» είναι στρεβλό και ότι προέχει η συλλογική ευημερία. Τη στήριξή τους προς την υποψήφια πρόεδρο του ΣΥ.ΡΙΖ.Α. - Π.Σ. εξέφρασαν ο Νάσος Ηλιόπουλος, ο Αλέξης Χαρίτσης, η Λούκα Κατσέλη, η Διάνα Βουτυράκου και άλλοι.

Την επομένη ημέρα, ο Ευκλείδης Τσακαλώτος ανακοίνωσε και αυτός την υποψηφιότητά του με προμετωπίδα το δίπολο «συνέχεια και τομή», δηλαδή συνέχεια της διακυβέρνησης Τσίπρα αλλά και ότι ο ΣΥ.ΡΙΖ.Α. - Π.Σ. πρέπει να παραμείνει κόμμα της Αριστεράς. Τη στήριξή τους στην υποψηφιότητα Τσακαλώτου εξέφρασαν ο Νίκος Φίλης, ο Γιώργος Σταθάκης και ο Δημήτρης Βίτσας.

Στη συνεδρίαση της Κεντρικής Επιτροπής της 15ης Ιουλίου υπέβαλε την υποψηφιότητά του ο Νίκος Παππάς, δηλώνοντας ότι εκφράζει τον κόσμο από την Αριστερά ως το Κέντρο. Επίσης, υποψηφιότητα για την ηγεσία υπέβαλε και ο Στέφανος Τζουμάκας, επικεφαλής της Επιτροπής Πολιτικής Στρατηγικής και Ανάλυσης του ΣΥ.ΡΙΖ.Α. - Π.Σ..

Ο Διονύσης Τεμπονέρας, διαφωνώντας με τον οδικό χάρτη των εσωκομματικών εκλογών, ανακοίνωσε ότι δεν προτίθεται να λάβει μέρος στην κούρσα για τη διαδοχή του Τσίπρα. Την ίδια άποψη είχε και ο Παύλος Πολάκης.

Κατά τη διάρκεια της συνεδρίασης της Κεντρικής Επιτροπής στις 16 Ιουλίου, ο Χρήστος Σπίρτζης υπέβαλε την παραίτησή του από μέλος της Πολιτικής Γραμματείας του κόμματος, διαφωνώντας με τον οδικό χάρτη προς τις εσωκομματικές εκλογές.

Παραπομπές
----------

1. ↑  «ΣΥΡΙΖΑ: Εκλογή προέδρου στις 10 και 16 Σεπτεμβρίου, αποφάσισε η Κεντρική Επιτροπή». *LiFO*. 16 Ιουλίου 2023. Ανακτήθηκε στις 16 Ιουλίου 2023.
2. ↑  «Greece's conservatives win election majority to secure second term». *POLITICO* (στα Αγγλικά). 25 Ιουνίου 2023. Ανακτήθηκε στις 6 Ιουλίου 2023.
3. ↑  «Greek opposition leader Tsipras resigns as Syriza chief after election defeat». *POLITICO* (στα Αγγλικά). 29 Ιουνίου 2023. Ανακτήθηκε στις 6 Ιουλίου 2023.
4. ↑  «Famellos unanimously president of SYRIZA parliamentary group». *Hellasjournal.com* (στα Αγγλικά). 3 Ιουλίου 2023. Ανακτήθηκε στις 6 Ιουλίου 2023.
5. ↑  «Έφη Αχτσιόγλου: Η δήλωση υποψηφιότητας για την ηγεσία του ΣΥΡΙΖΑ - "Σήμερα δημιουργική αντιπολίτευση, αύριο αποτελεσματική κυβέρνηση"». Ανακτήθηκε στις 15 Ιουλίου 2023.
6. ↑  «ΣΥΡΙΖΑ: μηνύματα στήριξης από Ηλιόπουλο και Χαρίτση στην Έφη Αχτσιόγλου». Ανακτήθηκε στις 15 Ιουλίου 2023.
7. ↑  «ΣΥΡΙΖΑ: Στηρίζει Έ. Αχτσιογλου η Λ. Κατσέλη». Ανακτήθηκε στις 15 Ιουλίου 2023.
8. ↑  «Ο Τσακαλώτος υποψήφιος για την ηγεσία του ΣΥΡΙΖΑ - "Θέλω ένα κόμμα που δεν λαϊκίζει"». Ανακτήθηκε στις 15 Ιουλίου 2023.
9. 1 2 3  «Διαφοροποιήσεις στην Κ.Ε. του ΣΥΡΙΖΑ, αλλά κοινός ο στόχος». *efsyn.gr*. 15 Ιουλίου 2023. Ανακτήθηκε στις 16 Ιουλίου 2023.
10. ↑  «Διονύσης Τεμπονέρας: Δεν θα είμαι υποψήφιος πρόεδρος με μια διαδικασία στην οποία διαφωνώ». 4 Ιουλίου 2023. Ανακτήθηκε στις 16 Ιουλίου 2023.
11. ↑  «ΣΥΡΙΖΑ: Παραίτηση Σπίρτζη από την Πολιτική Γραμματεία». *News 24/7*. 16 Ιουλίου 2023. Ανακτήθηκε στις 16 Ιουλίου 2023.

  


|  |  |  |  |  |  |  |  |  |  |  |  |  |  |
| --- | --- | --- | --- | --- | --- | --- | --- | --- | --- | --- | --- | --- | --- |
| 

| π • σ • ε
 Εσωκομματικές εκλογές στην Ελλάδα |
| --- |
|  |
| ΝΔ | 
* 2009
* 2015-16
 |
|  |
| ΠΑΣΟΚ | 
* 2004
* 2007
* 2012
* 2015
 |
|  |
| ΚΙΝΑΛ | 
* 2017
* 2021
 |
|  |
| ΣΥΡΙΖΑ | 
* 2023
 |

 |